Multimetre sú elektronické meracie prístroje, ktoré umožňujú merať viacero veličín. Štandardne multimetre obsahujú možnosť merať elektrické veličiny akými sú napätie, prúd a odpor.

Základom každého multimetra je jednosmerný číslicový voltmeter. Preto sa každá meraná veličina prevádza na jednosmerné napätie pomocou prevodníkov prúdu na napätie (I/U), odporu na napätie (R/U), kapacity na napätie (C/U) a indukčnosti na napätie (L/U) alebo pomocou presných aktívnych usmerňovačov obyčajne s operačným alebo prístrojovým zosilňovačom, resp. prevodníkmi striedavého napätia na jednosmerné napätie úmerné efektívnej hodnote.

Obr.1 Principiálna bloková schéma multimetra

Číslicové meracie prístroje majú dekadický rozsah. Voľba rozsahu má vplyv na veľkosť chyby merania.Rozsah sa má zvoliť tak, aby nameraný údaj mal čo najviac platných číslic.

Pri meraní je potrebné poznať akú hodnotu multimeter meria. Či ide o strednú, efektívnu, maximálnu alebo skutočnú efektívnu hodnotu (True RMS).

Pri meraní napätia multimeter zapájame v režime voltmetra do obvodu paralélne.
Pri meraní prúdu multimeter zapájame v režime ampérmetra do obvodu sériovo.

#### Meranie odporu

Multimetre dokážu okrem napätia a prúdu merať aj jednosmerný odpor. Pod týmto pojmom sa rozumie odpor súčiastky, ak ňou prechádza jednosmerný prúd. Táto funkcia merania jednosmerného odporu sa zvykne nazývať ohmmeter.

#### Kompenzácia odporu prívodových vodičov

Pri meraní odporov 2-vodičovým spôsobom do merania nepriaznivo zasahuje odpor prívodových vodičov. Tento odpor možno kompenzovať 4-vodičovou metódou merania.

Princíp 4-vodičovej metódy spočíva v tom, že pomocou dvoch vodičov je na meraný odpor privedený prúd a pomocou ďalších dvoch vodičov je merané napätie. Týmito vodičmi netečie prúd, a preto na nich nevzniká žiadny úbytok napätia.

Obr.2 Meranie odporu 4-vodičovou metódou